Všetky práva sú vyhradené. Nijaká časť tejto knihy sa nesmie reprodukovať, ukladať do informačných systémov ani prenášať v akejkoľvek podobe či akýmkoľvek spôsobom – elektronicky, mechanicky, fotokopírovaním, nahrávaním alebo inak – bez predchádzajúceho písomného súhlasu vlastníka autorských práv.

Title of the original edition: PRILOŽNA PRIRODNA MEDICINA,

DOMAŠEN LEKAR © by Izdatelstvo Interjuniversity Mermerski, Sofia 2012

Text © 2014, 2017 by Prof. Christo Mermerski

Translation © 2014, 2017 by Zdenka Kramplová

Slovak edition © 2017 by Ikar

ISBN 978-80-551-5476-3

Príhovor

Drahí slovenskí priatelia,

ja, prof. Christo Mermerski, a môj syn, dr. Jonko Mermerski (získal tri vedecké hodnosti na George Town University Washington DC), sme autormi 24 kníh, ktoré sme venovali zdravým jedlám, zdravému stravovaniu, národnej a prírodnej medicíne, vplyvu prírodných faktorov na zdravie človeka, príčinám, ktoré urýchľujú alebo spomaľujú starnutie, liečeniu liečivými rastlinami, liečivým vlastnostiam stravy a prírodným liečivám (recepty) na liečbu viac ako 250 ochorení. Naše knihy sa líšia od kníh vydaných doteraz vo svete, ako aj v Bulharsku tým, že za každým receptom sú ľudia, ktorí sa úspešne vyliečili.

V súčasnosti existujú v Bulharsku v oblasti medicíny dva základné smery:

1. Moderná medicína, opierajúca sa o syntetické farmaceutické liečivá, ktoré okrem liečivých vlastností majú aj mnohé, často nebezpečné vedľajšie účinky a liečbou jedného ochorenia vyvolávajú ďalšie ochorenie

2. Moderná národná a prírodná medicína, ktoré vznikli pred 5000 rokmi, keď v starobylej Číne vyšla prvá kniha s názvom „Ben Cao“ s 800 receptami v rozličných bylinných kombináciách, pričom táto kniha sa používa dodnes.

Radi by sme, vážení čitatelia, upriamili vašu pozornosť na otázku:

„ČO ZNAMENÁ MODERNÁ PRÍRODNÁ MEDICÍNA?“

Prírodná medicína je vybudovaná na týchto hlavných smeroch:

1. Najzaujímavejší smer je liečba prostredníctvom stravy. Predpokladáme, že súhlasíte s naším názorom, že stravovanie správnymi jedlami vám môže pomôcť vyliečiť sa aj z ochorení, ktoré nevie vyliečiť moderná medicína syntetickými liekmi. Ako príklad uvádzame tri produkty, a to med, olivový olej a mastix (živica z kra pistácie), ktorými možno vyliečiť nepríjemné chronické ochorenie ulceróznu kolitídu (zápal vnútornej sliznice hrubého čreva alebo konečníka).

2. Druhý smer, známy aj ako prírodná medicína, je liečba liečivými rastlinami.

Začiatky tohto smeru siahajú do obdobia pred 5000 rokmi, keď v Číne vyšla prvá kniha Ben Cao.

3. Tretí smer, ktorému som zasvätil viac ako 56 rokov a môj syn 34 rokov, sa nazýva aplikovaná prírodná medicína. Podľa abecedy sme zoradili viac ako 250 ochorení, aby si čitalelia mohli nájsť svoje ochorenie a podľa príznakov zistili, či ide o ich prípad.

4. Štvrtý smer je liečba čerstvými šťavami. Treba vedieť, že táto liečba je účinná v každom veku a hlavne u ľudí, ktorí prekonali ťažké ochorenia a operácie. Šťavy totiž obsahujú chemické zlúčeniny dôležité pre život, ktoré organizmus môže vstrebať v priebehu 15 minút bez toho, aby vynakladal energiu, ktorej majú chorí ľudia len veľmi málo.

5. Piaty smer je spomalenie starnutia regulovaním očisty organizmu od toxínov, ťažkých kovov a iných škodlivých chemických látok, ktoré sa dostali do nášho organizmu.

Určite vás prekvapí, že v mnohých prípadoch moderná medicína nie je schopná liečiť nebezpečné ochorenia, len ich zastiera, zatiaľ čo prírodná medicína ich lieči, a to bez nákladov na liečbu. Túto skutočnosť môžeme uviesť na príkladoch:

Krvný tlak

V súčasnosti neexistuje vo svete ani jeden liek schopný liečiť vysoký krvný tlak. Stovky liekov, ktoré sa predávajú v lekárňach, tlak síce znižujú (zastierajú ho na určitý čas) a keď chorý zabudne užiť napríklad večer liek, medzi 2. a 6. hodinou rannou môže dostať náhlu mozgovú príhodu, infarkt alebo dokonca môže nastať náhla smrť. Potvrdením toho je aj štatistika z Bulharska za minulý rok, keď 50 732 ľudí dostalo náhlu mozgovú príhodu, 60 000 ľudí bolo postihnutých infarktom, pričom v mnohých prípadoch sa tieto ochorenia skončili fatálne a tí, ktorí ostali nažive, majú vysoký stupeň invalidity.

Na rozdiel od medicíny so syntetickými liekmi, moderná prírodná medicína úspešne lieči vysoký krvný tlak spájaním šiestich druhov produktov, ktoré nájdete v knihe.

Bronchiálna astma

Moderná medicína nelieči ochorenie. Prírodná medicína ho lieči a informáciu o spôsobe liečby tiež nájdete v tejto knihe.

Diabetes

Moderná medicína lieči chorých inzulínom. Prírodná medicína ponúka spôsoby liečby prírodnými produktmi, takmer bezplatne a možnosti vyliečenia sú dokonca aj vtedy, keď už používate inzulínové injekcie.

Gangréna

Pri tomto ochorení moderná medicína navrhuje amputáciu končatín. Prírodná medicína lieči gangrénu dokonca aj vtedy, keď je v poslednom štádiu rozvoja. Recepty tiež nájdete v tejto knihe.

Hemoroidy

Najúžasnejší spôsob liečby krvácajúcich hemoroidov je vypiť bielok z čerstvého vajca každé ráno 30 minút pred jedlom. Už na šiesty deň sa krvácanie zastaví a po 15 dňoch liečby je chorý úplne vyliečený.

Zápal prinosových dutín

Na liečbu zápalu prínosových dutín (sinusitída) ponúka moderná medicína dve možnosti, a to prepichnutie dutín a vytiahnutie hnisu alebo otvorenie čelovej kosti a vytiahnutie hnisu. Prírodná medicína ponúka prírodné prostriedky, ktoré nevyžadujú žiadne výdavky, a hnis vytečie cez nosové dierky.

Výrastky

Moderná medicína poskytuje prípravky, ktoré iba zastierajú ochorenie, prírodná medicína poskytuje prírodné prostriedky, ktoré rozpustia výrastky.

Svalové kŕče

Moderná medicína poskytuje lieky, ktoré ochorenie nielenže úplne neliečia, ale navyše aj ničia žalúdok. Prírodná medicína poskytuje liečbu, pri ktorej kŕče zmiznú v priebehu 60 sekúnd.

Zápal obličiek

Ak trpíte na pyelonefritídu (zápal obličiek) a napriek tomu, že ste užívali už stovky tabletiek, ste sa nevyliečili, môžete sa vyliečiť pitím čaju z jednej liečivej rastliny. Po troch mesiacoch zabudnete, že ste mali zápal obličiek. Recept na liečbu nájdete tiež v tejto knihe.

Okrem uvedených príkladov nájdete v tejto knihe unikátne prírodné liečivá na ďalšie desiatky ochorení, ako je alergia, herpes, bradavice, obličkové ochorenia, myóm na vaječníku, cysty, zväčšená pečeň, zápal močového mechúra, zápal hrubého čreva, ochorenie prostaty, peptický vred, afty v ústach, krvácanie ďasien, parodontóza a ďalšie, ktoré možno úplne vyliečiť.

Drahí čitatelia,

v tejto knihe nájdete viac ako 1500 prírodných liečiv na prevenciu alebo úspešnú liečbu viac ako 200 rôznych ochorení. Uviedli sme príklady možnosti liečby prírodnými produktmi nie preto, aby sme proti sebe postavili modernú a prírodnú medicínu, ale preto, aby človek pochopil, že tieto dve medicíny nie sú v antagonistickom vzťahu. Práve naopak, ich spojenie môže pomôcť v boji s mnohými vážnymi chorobami, čím mnohí ľudia budú uchránení od bolestivého umierania a navyše sa ušetrí aj veľa finančných prostriedkov.

Ak si pozorne prečítate obsah tejto knihy, môžete spoznať liečivé vlastnosti stravy a zoznámiť sa s viac ako 1000 receptami a odporúčaniami. Aby sme vás presvedčili o pravdivosti našich tvrdení z oblasti prírodnej medicíny, ponúkame vám unikátny recept.

Tento recept je veľmi užitočný, pretože okrem toho, že poskytuje všetko nevyhnutné pre normálny vývin ľudského organizmu, chráni ho pred osteoporózou, pomáha ľahšie prekonávať kritický vek u žien a čo je najdôležitejšie, zachováva krásu, mladosť a energiu u ľudí všetkých vekových kategórií.

Recept je kombináciou troch potravín so silne zvýraznenými liečivými a protirakovinovými účinkami:

1. Bulharský biely jogurt vyrobený podľa bulharskej technológie a s bulharským zákvasom s obsahom 7 miliónov živých baktérií laktobacila a streptokoka, ktorý si zachováva svoje liečivé vlastnosti minimálne 14 dní. Jogurt pozitívne ovplyvňuje látkovú premenu. Tým sa zlepšuje vylučovanie tráviacich žliaz, činnosť pankreasu, posilňuje sa vstrebávanie a peristaltika čriev. Jogurt obsahuje osem esenciálnych aminokyselín a mliečne baktérie, ktoré majú schopnosť ničiť hnilobnú mikroflóru v celej tráviacej sústave. Zároveň zlepšuje vstrebávanie vápnika. Tento biely jogurt je plnohodnotný produkt, ktorý obsahuje bielkoviny, tuky, minerálne soli, enzýmy, hormóny, mliečny cukor, vodu a iné. Bacil tuberkulózy vložený do bieleho jogurtu zahynie po 15 minútach.

2. Do téglika bieleho jogurtu sa pridá 1 PL medu môže ho byť viac aj menej, podľa chuti. Med predstavuje hotovú potravinu, ktorá sa rýchlo a 100-percentne vstrebáva a účinkuje ozdravujúco na celý organizmus. Jeho liečivé účinky sa prejavujú tým, že:

❧ zvyšuje imunobiologické ochranné účinky organizmu,

❧ má antibakteriálne, protivírusové a protiplesňové účinky,

❧ má antialergické a regeneračné účinky, zlepšuje vykašliavanie,

❧ podporuje rýchlejšie hojenie rán a poškodených tkanív,

❧ stimuluje činnosť srdca a mozgu,

❧ má protirakovinové účinky, upokojuje bolesti a pôsobí proti otravám,

❧ má preháňavé účinky a pôsobí tonizujúco.

Faktom ostáva, že jeden z najdlhšie žijúcich ľudí planéty (149 rokov) celý život konzumoval len mlieko a med.

Poznámka: Med nesmú konzumovať ľudia chorí na diabetes.

3. Do téglika bieleho jogurtu sa okrem medu pridá ešte 40–50 g pomletých orechových jadier z orecha kráľovského. Tie sú užitočné, lebo obsahujú bielkoviny, tuky, sacharidy, vitamíny a minerálne soli v ideálnom pomere s výnimočnou účinnosťou pre ľudský organizmus. Orechové jadrá sú výborným prostriedkom pre mozog, srdce, nervovú sústavu, na zlepšenie pamäti, proti nespavosti, posilňujú imunitný systém a znížujú krvný tlak. Orechy sú užitočné aj pri ochoreniach žalúdka, čriev, pečene, sleziny a obličiek. Prečisťujú krvné cievy a spomaľujú rozvoj aterosklerózy a strumy. Sú výborným prostriedkom aj pri iných ochoreniach. Kráľom ovocia sú orechy a za nimi nasleduje citrón.

4. Štvrtým produktom je pektín, ktorý sa pridá do jedného téglika bieleho jogurtu v množstve 1 PL. V tráviacom trakte pektín pohlcuje otravné látky, produkty hnilobných procesov a toxíny, ktoré vylučujú baktérie. Tým sa zúčastňuje na ich likvidácii a vylučovaní z organizmu. Pektín má liečivé účinky pri ateroskleróze, vysokých hodnotách „zlého“ cholesterolu, srdcových a mozgovo-cievnych problémoch, gastritíde, peptickom vrede a žalúdočno-črevných ochoreniach, cirhóze pečene, nadmernej hmotnosti, detoxikácii organizmu od ťažkých kovov a náchylnosti organizmu na vytváranie žlčníkových kameňov. Pektín neutralizuje účinky kyselín a zásad. Viaže žlčové kyseliny v črevách a okrem toho sa úplne enzymaticky odbúrava vplyvom mikroorganizmov v hrubom čreve. Jeho hlavnou prednosťou je, že zlepšuje funkciu hrubého čreva, zvyšuje rozkladanie nestráviteľných odpadových látok a znižuje hladinu krvného cukru po konzumácii sacharidov. Pektín neobsahuje cukor a môžu ho používať aj diabetici. Dlhodobejšia konzumácia pektínu spôsobuje úpravu krvného tlaku.

5. Piatym produktom je čučoriedka. Ak máte možnosť, pridajte do jogurtu 2 PL čučoriedok. Okrem vysokého obsahu pektínu, organických kyselín a celulózy má čučoriedka výnimočne vysoký obsah antioxidantov, vitamínu C, vitamínu PP, vitamínu B1 a vitamínu P. Obsahuje aj farbivo myrtilín (prírodný inzulín). Aké má čučoriedka liečivé účinky?

a) pôsobí diureticky a protizápalovo,

b) má protirakovinové, antiseptické a protireumatické účinky,

c) odporúča sa pri hypovitaminóze,

d) je vhodná pri ľahkej forme hypertónie,

e) zvyšuje chuť do jedenia,

f) je vhodná na liečbu artritídy v skorom štádiu,

g) je vhodná pri gastritíde so zníženou produkciou žlčníkových kyselín, pri hnačke, dne a reumatizme,

h) odporúča sa pri zápale močového mechúra,

i) odporúča sa pri ochoreniach vylučovacej sústavy.

6. Šiestou súčasťou receptu je 30-percentná propolisová tinktúra, ktorá sa pridáva do téglika bieleho jogurtu v množstve 30–40 kvapiek. Ako účinkuje propolis? Doteraz neexistuje žiadne syntetické ani prírodné liečivo okrem propolisu, ktoré má súčasne antibakteriálne, protivírusové a protiplesňové účinky. Ďalšími jeho cennými vlastnosťami sú protinádorové a protirakovinové účinky, ako aj ochrana organizmu proti žiareniu. Pri vonkajšom použití na hnisavé a zápalové ohniská ničí patogénne mikroorganizmy.

Propolis je výborný prostriedok proti infekciám ústnej dutiny a zubov. Úspešne sa používa na liečbu:

❧ akútnych dýchacích ochorení – nádcha, zápal prinosových dutín, akútny zápal podnebných mandlí, zápal hltana, zápal hrtana, zápal priedušiek, astma, zápal priedušnice a ľahké formy tuberkulózy pľúc,

❧ ochorení tráviacej sústavy – peptický vred, zápal sliznice žalúdka, koliky, dysbakterióza,

❧ gynekologických ochorení – trichomoniáza, kolitída, erózia krčka maternice, zápal prsníkovej žľazy,

❧ kožných ochorení – neurodermatitída, hnisavé ohniská kože vyvolané stafylokokmi a streptokokmi, vypadávanie vlasov, ťažko sa hojace rany, popáleniny a iné,

❧ parodontózy, bolesti zubov, zápalu ďasien, kĺbových ochorení, poškodení žiarením.

Propolis je teda výborné liečivo so širokým spektrom účinku, ktorý nemá konkurenciu a okrem toho nemá žiadne vedľajšie účinky na ľudský organizmus.

7.  Siedma súčasť receptu je škorica. Výskumy amerických vedcov ukázali, že pravidelná konzumácia škorice znižuje hladinu cukru v krvi o 20 %. Preto je vhodné do téglika bieleho jogurtu pridať 1 čajovú lyžičku škorice.

Celú zmes v tégliku potom treba dobre premiešať. Takto pripravenú pochúťku z bieleho jogurtu, medu, orechov, propolisu, pektínu a škorice možno konzumovať namiesto raňajok alebo ešte vhodnejšie je zjesť počas práce každé 2 hodiny štvrť téglika pochúťky spolu so štvrtinou banánu. Práve táto pochúťka je výborný prostriedok aj na chudnutie, ak ňou nahradíte obed a večeru.

Ak sa pozorne zamyslíte nad zložením tejto pochúťky, určite pochopíte, že neexistuje lepší liek na predĺženie mladosti do 65 – 75 rokov veku života a na spomalenie starnutia. Organizmus totiž dostáva jedlo, ktoré posilňuje imunitný systém, prečisťuje organizmus od ťažkých kovov, toxínov a chemických látok, likviduje voľné radikály atď.

Uviedli sme iba jeden recept, aby sme vás presvedčili, aká dôležitá je kombinácia najkompatibilnejších a zdravých produktov. Na dosiahnutie takéhoto stavu vám ponúkame toto unikátne jedlo – liečivo, prostredníctvom ktorého sa môžete vyhnúť mnohým ochoreniam alebo aj liečiť mnohé i nebezpečné ochorenia.

V knihe, ktorú vám ponúkame, sme sa sústredili najmä nato, aby ľudia pochopili, že:

❧ chorobám možno predchádzať alebo ich liečiť konzumovaním zdravej a liečivej stravy,

❧ existujú možnosti a vhodné kombinácie na používanie takejto stravy s dosiahnutím jej najvyššieho liečivého účinku,

❧ diéty, ktoré majú zlé chuťové vlastnosti a sú nepríjemné na konzumáciu vrátane horkých tabletiek, možno nahradiť liečivou stravou z prírody.

Ľudia, ktorí sa stravujú takýmito jedlami, sa na jednej strane liečia a na druhej prežívajú radosť z jedla a zo života.

Toto je v podstate aj cieľom tejto knihy. Nechávame na vás, aby ste knihu posúdili.

Autori

Achalázia

Achalázia je stav narušenej motoriky pažeráka:

1. narušenie peristaltiky čriev,

2. nedostatočné otváranie zvierača pažeráka,

3. zvýšený svalový tonus (napätie) zvierača pažeráka, t.j. jeho časti, ktorá ho oddeľuje od žalúdka.

Zvierač je za normálnych podmienok zatvorený. Pri prehltnutí potravy sa otvorí a potrava prechádza do žalúdka. Pri achalázii sa však zvierač otvára nedostatočne. V pažeráku ostáva potrava, ktorá sa rozkladá. Dráždenie pažeráka môže spôsobiť nevoľnosť, vracanie a počas spánku hrozí nebezpečenstvo zadusenia alebo vzniku zápalu pľúc následkom vdýchnutia potravy. Toto ochorenie postihuje ľudí medzi 30.–50. rokom života a býva spojené s hluchotou a hormonálnymi poruchami.

Najcharakteristickejším symptómom achalázie je dysfágia (sťažené prehĺtanie). Ide o subjektívny pocit poruchy prehĺtania. Chorý potrebuje viac času na jedenie pre ťažkosti pri prehĺtaní potravy; niekedy pociťuje aj bolestivé prehĺtanie. Okrem toho sa stáva, že potrava zadržaná v pažeráku sa vracia späť do úst. Táto zadržaná potrava neobsahuje ani žalúdočnú, ani žlčníkovú tekutinu a pacienti v noci dostávajú záduch a kašeľ. Vznikajú aj bolesti v oblasti hrudníka za hrudnou kosťou a pocit pálenia. Na rozdiel od žalúdočných vredov pálenie neustáva ani po požití potravy. Nepomáhajú ani antacidné prípravky. Až 85 % chorých výrazne schudne v dôsledku systematického obmedzovania príjmu potravy. Vzniká anémia, nevoľnosť, vracanie, zapáchajúci dych v ústach.

Recepty

1. Zmiešame 300 g puškvorca obyčajného, 300 g ibiša lekárskeho a 200 g kvetu rumančeka kamilkového. Jednu čajovú lyžičku tejto zmesi zalejeme 220 ml studenej vody a necháme odstáť 10 hodín. Užívame 50 ml takto pripraveného výluhu osladeného medom 4-krát denne pred jedlom.

2. Dobre premiešame 300 g ľubovníka bodkovaného, 200 g kvetu rumančeka pravého a 200 g podbeľa. 2 PL zmesi zalejeme 600 ml vriacej vody, necháme vylúhovať 1 hodinu a užívame 150 ml záparu 4-krát denne po jedle.

Obidva druhy čajov pijeme súčasne, prvý pred jedlom a druhý po jedle:

3. Zmiešame 300 g puškvorca obyčajného, 200 g ibiša lekárskeho a 200 g kvetu rumančeka kamilkového. 1 ČL bylinnej zmesi zalejeme 220 ml studenej vody a necháme vylúhovať 10 hodín. Vo vodnom kúpeli výluh zahrejeme do varu 10 minút. Necháme vylúhovať 1 hodinu. Pijeme 50 ml výluhu 4-krát denne pred jedlom.

4. Dobre zmiešame 300 g ľubovníka bodkovaného, 200 g rumančeka kamilkového a 200 g podbeľa. 2 PL bylinnej zmesi zalejeme 600 ml vriacej vody. Necháme vylúhovať 1 hodinu.

Pijeme 150 ml záparu 4-krát denne po jedle.

Akné

Akné predstavujú kožné vyrážky v dôsledku narušenej funkcie mazový žliaz. Príčiny sú:

1. hormonálne,

2. toxické,

3. infekčné.

Akné sa najčastejšie objavujú v mladosti v období pohlavného dozrievania, pred pubertou i po nej. Lokalizujú sa najmä na tvári, chrbte a hrudníku. Bolestivý proces začína upchatím ústia kanálika mazových žliaz a vytvorením komedómu, v ktorom sa hromadí mazový sekrét a zrohovatené bunky kože. V ťažších prípadoch vznikajú kónusovité papily okolo ústia folikulu. Pri druhotnej stafylokokovej infekcii vznikajú hnisavé vyrážky. Niekedy vznikajú aj hlbšie bolestivé uzlíky.

Recepty

1. Nastrúhame jeden citrón, pridáme štipku sódy bikarbóny a polovicu mydlovej pasty na holenie. Zmes dobre rozmiešame (homogenizujeme) a potom ňou natierame postihnuté miesta. Asi po 10 dňoch sa stav zlepší.

2. Vyrážky natierame 3-krát denne propolisovou liehovou tinktúrou a súčasne pijeme 3-krát denne 25–30 kvapiek propolisovej tinktúry, ktorú nakvapkáme do polovice čajovej šálky teplého mlieka. Za dva týždne hnisavé vyrážky zmiznú a tvár sa začne čistiť.

3. Na krajec chleba rozotrieme 2–3 lyžičky bieleho jogurtu. Počkáme, kým jogurt vsiakne a vytečie prebytočná voda. Pridáme šťavu z polovice citróna, jeden bielok z čerstvého vajca a lyžičku glycerínu. Všetko dobre zmiešame a rukou vypracujeme homogénnu zmes. Zmesou natierame vyrážky. Už po prvom natretí vidieť pozitívny výsledok.

4. Zmiešame 1 l červeného vína s 1 kg tekutého medu a 100 ml tekutej aloy z lekárne alebo 250 g pomletej aloy. Zmes necháme odstáť 10 dní na tmavom mieste za občasného pretrepania. Užívame 1 PL denne počas 15–20 dní.

5. Vyrážky nie je vhodné vytláčať. Večer robíme obklady s veľmi horúcou vodou a potom vyrážky natrieme jódovou tinktúrou. Ráno nalačno vypijeme zápar z fialky trojfarebnej alebo zo stebiel túžobníka brestového (2 PL byliny do 500 ml vody). Každý večer pijeme 100 ml záparu z rozmarínu (1 PL rozmarínu na 500 ml vody). Vhodné je vyrážky natierať šťavou z listov figovníka a robiť masku z bieleho jogurtu, ktorú necháme pôsobiť na postihnutých miestach 20 minút.

Alergia

Alergia je prejav zvýšenej citlivosti na bežne neškodné látky ako domáci prach, vajcia, kvetný peľ, syr, mlieko, bielkoviny atď., ktoré u ľudí s bežnou citlivosťou nemajú žiadne dráždivé účinky. Existuje mnoho látok, ktoré vyvolávajú alergiu. Okrem už uvedených môžeme doplniť spóry plesní, agát, živočíšnu srsť, jedlá, prachy na pranie, chemické prípravky, lieky, hmyz a iné.

Alergia je obranná reakcia organizmu proti látkam, ktoré sú v podstate neškodné. Látky, ktoré vyvolávajú alergiu, sa nazývajú alergény. Ľudia trpiaci na alergiu by mali obmedziť konzumáciu bravčového a teľacieho mäsa, mali by prestať fajčiť a piť alkohol. Alergické reakcie môžu byť lokálne alebo systémové:

1. K lokálnym alergickým reakciám zaraďujeme príznaky ako začervenanie kože, opuchy, svrbenie a vyrážky.

2. Systémové alergické reakcie sa prejavujú bolesťami hlavy, slabosťou, zvracaním, zimnicou a prejavmi ako pri prechladnutí. Nádcha, kašeľ a slzenie očí môžu byť prejavom alergie a nie prechladnutia.

Zriedkavejšie sa vyskytujú žalúdočno-črevné prejavy alergie. Odborný lekársky názov takejto alergie je „maskovaná alergia“. Takýmto typom je napríklad alergia na mlieko alebo biely chlieb, na ktorú často trpia starší ľudia. Pri maskovanej alergii nevznikajú vyrážky alebo výsevy na pokožke, nebýva kašeľ ani nádcha. Tento typ alergie možno spoznať podľa vzniku gastritídy, kolík a dyskinézy žlčových ciest. Pri podobných prípadoch je teda možné, že u starších ľudí ide o druhotné ochorenie s príznakmi spojenými najmä s alergiou, napríklad na mlieko alebo biely chlieb.

Alergické reakcie sa môžu rozvíjať rôznymi spôsobmi:

❧ pomaly od 1 do 4 dní,

❧ rýchlo, hneď po pôsobení alergénu.

Starší ľudia by mali rátať s tým, že najvyššia citlivosť na alergény je večer. Dôležité je presne určiť látku, ktorá vyvoláva alergickú reakciu.

Recepty

1. 2 PL skorocelu širokolistého, 1 PL ľubovníka bodkovaného a 1 PL medovky lekárskej zalejeme studenou vodou. Varíme 10 minút. Odložíme z ohňa, precedíme a odvar nalejeme do termosky. Toto množstvo vypijeme počas jedného dňa tak, že ráno, na obed a večer užijeme 1 čajovú šálku odvaru pred jedlom. Cez deň zjeme 1 celý citrón aj s kôrou. Liečba trvá asi 3 mesiace.

2. Pri alergickej nádche je vhodné 3-krát denne natierať nosové dutiny znútra mandľovým olejom. Okrem toho dobre zmiešame 3 ČL cviklovej šťavy s 2 ČL medu a 4-krát denne kvapneme 3 kvapky do nosovej dierky.

3. Do 600 ml vriacej vody nasypeme 1 PL orechových listov, 1 PL pŕhľavy, 1 PL prasličky roľnej a 4–5 brezových púčikov. Varíme 5 minút. Odvar pijeme 3-krát denne 1 hodinu pred jedlom tak, aby sme za 1 deň vypili všetok pripravený odvar.

4. Pri pocite chladu na končatinách, kolenách, lakťoch a prstoch (ide o alergiu na chlad) treba so zväzkom pŕhľavy pošibať studené časti tela. Po 10 takýchto procedúrach sa pocit chladu stratí.

5. Pri opuchoch spôsobených alergiou zľahka prepečieme lekárenský íl a do šálky s tureckou kávou nasypeme štipku (na špičku noža) tohto ílu. Dobre rozmiešame, môžeme aj dosladiť a vypijeme ráno nalačno. Ak sa chceme úplne vyliečiť, tento recept treba užívať aspoň 3 mesiace.

6. Pri alergii postihujúcej dýchacie cesty odporúčame inhalácie. Do vodného kúpeľa dáme nádobu s určitým množstvom včelieho vosku. Keď sa voda začne variť, z včelieho vosku sa uvoľnia prchavé liečivé látky (antibakteriálne a broncholytické) a chorý ich vdychuje nosom a ústami. Inhalácia trvá 15–25 minút. Inhalovať sa odporúča večer pred spaním. Aby liečba inhaláciou bolo úspešnejšia, k vosku pridáme aj včelí propolis (80 g vosku a 20 g propolisu).

7. Pri alergii dýchacích ciest rozmiešame 7 PL medu a 3 nadrobno nakrájané cibule.

Pridáme 2 ČL mastixu (živica z kra pistácie) a zmes rozmiešame. Potom zalejeme 250 ml vody a varíme, kým ostane polovica množstva vody. Odvar precedíme a primiešame 250 g dobre vyšľahaného kravského masla. Užívame nalačno ráno aj večer 1 ČL tejto zmesi.

8. Liečiť treba aj alergiu spôsobenú liekmi. Ak chceme predísť jej vzniku, lieky treba začať užívať v nižšej dávke. Ak sa alergia prejaví po užití lieku, jeho užívanie treba hneď ukončiť. Ak sa po užití lieku vyskytnú vyrážky, výsyp alebo dusenie, najlepšie je použiť borovicový olej (z lekárne). Zopár kvapiek tohto oleja nakvapkáme na kúsok cukru a cmúľame. Potom vypijeme toľko vody, koľko vládzeme. Ak sa okrem výsypu objaví aj silné svrbenie, treba piť čaj pripravený z viničových listov, ktoré uvaríme v 400 ml vody. Pijeme 4–5-krát krát denne 1 hodinu pred jedlom.

9. Pri silnom výsype v dôsledku alergie je vhodné pripraviť si silný roztok z morskej soli a natrieť ním postihnuté časti. Najskôr sa postihnuté časti rozpália, ale po 90 minútach prestanú svrbieť a bolesti sa utlmia. Ak na druhý deň výsyp ešte pretrváva, znova ho potrieme roztokom z morskej soli.

10. Pri alergických výsypoch pijeme čaj pripravený z 2 PL čerstvých alebo sušených listov ostružiny černicovej a maliny, ktoré zaparíme 600 ml vody. Takto pripravený čaj pijeme polhodinu pred jedlom v množstve 100 ml.

11. Proti peľovej alergii v čase kvitnutia lipy je účinný tento zápar: do 50 ml vriacej vody nasypeme 2 štipky pŕhľavy. Necháme vychladnúť a pijeme 2–3 šálky denne.

12.  Alergické výsypy môžeme natierať lekárenským ílom, ktorý zmiešame s troškou vody tak, aby mal konzistenciu krému. Miesta s výsypom natierame denne 3–4-krát a íl necháme pôsobiť niekoľko hodín.

13. Pri alergickej nádche, kašli a svrbení očí je vhodné každý večer počas večere zjesť 1 cibuľu. Okrem toho nastrúhame cibuľu, vytlačíme z nej šťavu, ktorú použijeme ako kvapky do nosa. Večer pred spaním nakvapkáme 3–4 kvapky do každej nosovej dierky, asi po polhodine vložíme do nosa tampón namočený v propolisovej tinktúre. Keď tampóny zaschnú, nakvapkáme opäť 3–4 kvapky a po polhodine vložíme do nosových dierok aj tampóny. Opakujeme niekoľkokrát v noci, vždy, keď sa zobudíme. Liečba touto procedúrou trvá 3–4 týždne až do skončenia alergickej nádchy aj kašľa.

14.  Pri jarnej alergii sa odporúča čaj pripravený z 1 PL nadrobno nakrájaných kvet nechtíka lekárskeho, ktoré zalejeme 600 ml vriacej vody. Varíme ešte 5 minút, pridáme 1 PL nadrobno nakrájaného kvetu rebríčka obyčajného a 1 PL nakrájanej čerstvej pŕhľavy. Privedieme do varu a odvar odložíme z ohňa. Precedíme a užívame 3-krát denne 100–150 ml po jedle.

Alkoholizmus

Alkoholizmus je ochorenie, ktoré vzniká v dôsledku sústavného požívania alkoholických nápojov a náklonnosti k nim. Následkom sú psychické a fyzické poruchy. Alkoholizmus spôsobuje najťažšie ochorenia ľudského organizmu:

❧ poškodzuje pečeň tým, že spôsobuje jej cirhózu alebo rakovinu,

❧ vážne poškodzuje žalúdok – gastritída, žalúdočné vredy, pankreatitída,

❧ ničí periférnu a centrálnu nervovú sústavu.

Alkoholizmus v podstate vplýva na všetky orgány ľudského tela. Podľa oficiálnych štatistík až 20 % alkoholikov trpí na hypertóniu, ktorá dvojnásobne zvyšuje riziko náhlej mozgovej príhody alebo infarktu myokardu. Navyše každý druh alkoholu má toxický vplyv na organizmus. Jeden z medziproduktov rozkladu etylalkoholu je acetaldehyd, ktorý negatívne vplýva na nervovú a srdcovo-cievnu sústavu, pečeň aj obličky. Nekvalitný, a najmä falšovaný alkohol spôsobuje silné poškodenia organizmu, pretože obsahuje škodlivý metylalkohol.

Recepty

1. Pri nepravidelnej konzumácii môže alkohol vo veľkom množstve spôsobiť malátnosť (kocovinu) po pijatike, preto je vhodné vypiť jednu šálku silného čierneho alebo zeleného čaju, do ktorého sme pridali šťavu z 1 citróna a 2 ČL medu.

2. Plnú hrsť dúšky materinej zalejeme 1 l vriacej vody, prikryjeme pokrievkou a necháme vylúhovať 2 minúty. Zápar potom precedíme a nalejeme do termosky. Pijeme 1 PL každých 15 minút. Nastáva nevoľnosť, vracanie, potenie, močenie a zrazu príde chuť do jedla a smäd.

3. Do jedného téglika bieleho jogurtu dáme 2 PL včelieho peľu. Táto zmes výrazne znižuje prejavy abstinencie a urýchľuje uzdravenie chorého. Okrem toho včelí peľ blahodarne vplýva na látkovú premenu a zlepšuje činnosť pečene a nervovej sústavy. Včelí peľ možno užívať 3-krát denne tak, že 1 PL rozpustíme v bielom jogurte a užívame ako doplnok liečby 30 minút pred jedlom. Na liečbu alkoholizmu včelím peľom sa odporúča nasledovná schéma:

❧ prvý týždeň 3-krát denne 1 PL včelieho peľu,

❧ druhý týždeň 3-krát denne polovica PL včelieho peľu,

❧ tretí týždeň 3-krát denne1 ČL včelieho peľu,

❧ štvrtý týždeň 2-krát denne 1 ČL včelieho peľu,

❧ potom dlhodobo užívať 2-krát denne 1 ČL včelieho peľu.

Dôležité je zamiešať peľ do bieleho jogurtu a nechať odstáť v chladničke asi 6–10 hodín kvôli plnohodnotnému vstrebaniu aktívnych látok peľu do organizmu. Enzýmy v jogurte rozrušia celulózovú blanu peľových zŕn, čím sa aktívne zložky peľu ľahšie dostanú do tela.

4. Pri požití veľkého množstva alkoholu a otrave alkoholom treba v priebehu 1hodiny zjesť 120–140 g včelieho medu. Fruktóza obsiahnutá v mede pomáha rýchlejšie vstrebávať alkohol.

5. Do pohára s vínom pridáme 1ČL prášku kopytníka európskeho. Táto liečivá rastlina vyvolá nevoľnosť a odpor k alkoholickým nápojom. Liečbu podľa tohto receptu treba robiť so súhlasom chorého a pod dozorom odborníka.

6. Čajovou šálkou vody zalejeme 1 PL pomletého koreňa kopytníka európskeho a varíme 10–15 minút na miernom ohni. Necháme odstáť na teplom mieste 30 minút. Potom do 1 čajovej šálky nalejeme vodku a do nej pridáme 1 PL odvaru. Rýchlo nastane nevoľnosť. Dávame pozor, aby sme nezvýšili dávku odvaru, pretože rastlina je toxická.

7. V rovnakom pomere zmiešame ľubovník bodkovaný, palinu pravú, mätu piepornú a rebríček obyčajný. Pridáme borievky a koreň prvosienky tak, aby tvorili 50 % pripravovanej zmesi. Do 300 ml vriacej vody pridáme 1 PL pripravenej a dobre premiešanej zmesi a varíme 5minút. Užívame 1 štamperlík odvaru 5–6-krát denne.

8. Do 250 ml domácej pálenky alebo vodky dáme koreň fialky voňavej a 2 bobkové listy. Necháme vylúhovať 2 týždne. Vypitie 1 šálky extraktu vyvolá odpor k alkoholu.

9. Potrebujeme 3 ČL kopytníka európskeho, 300 ml vody a 1 ČL roztlačených zelených orechových šupiek. Najskôr kopytník zaparíme horúcou vodou, potom pridáme zelené orechové šupky a necháme odstáť 15 minút. Precedíme a pijeme 2–3-krát denne.

Table of Contents

Príhovor

Achalázia

Akné

Alergia

Alkoholizmus